ફિલ્મનું દૃશ્ય જોતાં જ ગુલાલનો મૂડ ખરાબ થઈ ગયો. રેગિંગના નામથી જ એની નસોમાં લોહીને બદલે ગભરામણ દોડવા લાગી. એણે તરજ જ ટી.વી. ઓફ કર્યુ. ટી.વી.નાં દૃશ્યો ઓફ થયાં. એના માનસપટ પર ભજવાતાં દૃશ્યો નહીં. એણે ઓશીકામાં મોં છુપાવી દીધું અને બંને હાથ કાન પર દાબી દીધા. પણ ભૂતકાળના કેમેરામાં કેદ થયેલી એ ઘટના એની આંખ સામેથી ના હટી. એ કોલેજ કેમ્પસ, એ રેગિંગ, એ ન્યૂ કમર્સના ચહેરા અને એ જયદેવસિંહ ઝાલા નામનો છોકરો. બધું જ એક પછી એક એની સામેથી પસાર થવા લાગ્યું. લાખ પ્રયત્નો છતાં એ ભૂતકાળની ખાઈમાં લપસતાં ના બચી શકી.